Bulls 2018 Login
LOT 25: HART 15-0279
Unfortunately there will be no English description.
Hy is ‘n mediumraam bul wat op verse en koeie gebruik kan word. Hy mag dalk groter word met ouderdom as ek na sy pypbene kyk maar sy teelwaarde indekse dui dit nie aan nie.
Hy is sterk op bouvorm, breedte, bespiering, kapasiteit en diepte deur die voorlyf. Sy toplyn is sterk en breed, lendes is mooi gevul met vleis en die kruishelling en stertaanhegting is ook baie goed. Hy dra baie goeie vleis en die skelet is regdeur goed gepak met vleis.
Hy is ‘n tipiese kop-op bul wat jy dadelik in die veilingskrale sal sien. Sy kop is baie sterk, die oogbanke is baie goed ontwikkel en daar is goeie breedte tussen die oë, bek is breed en sterk met swart pigment op die neusspieël. Dit alles, tesame met die mooi verdonkering van ‘n dik bulnek, dra by tot die beeld van uitstaande manlikheid. As jy sterk koppe en uitstekende manlikheid soek in jou kudde, kyk mooi na hom. Sy skrotumomtrek is 38.5 cm en dit hang baie goed.
Boere wat deur droeër tye is en wat, soos ons almal, die waarde van goeie aanpasbaarheid besef het, sal HART 15-0279 baie waardeer. Sy blink vel met die kort glansende hare maak ‘n indruk! Sy skof is goed ontwikkel, die stert is amper op die grond, bene is baie sterk met goeie breedte oor die hakke en die kloue is baie goed. Hy doen die beste van sy groep tydens die Veldbultoets met Ekonomiese Indeks van 116 en sy Onderhoudsteelwaarde indeks is 105. Dit verduidelik en bevestig sy goeie prestasies op die veld.
Sy teelwaarde indekse is regdeur uitstekend – Baie goeie groei, oorgenoeg melk, uitstekende GDT en Voeromsetverhouding en groot skrotum teelwaarde indeks.
HART 15-0279 wys hoë stoetpotensiaal.